Geliefde oudleraar, vrou op Bethal vermoorDr. Hannes Beukes en sy vrou, Ibel. (Foto: Facebook) Die gemeenskap van Bethal in Mpumalanga is in rou gedompel ná die dood van ŉ afgetrede dominee en sy vrou Woensdag. Dr. Hannes Beukes (70) en sy vrou, Ibel (67), se liggame is gister in hul voertuig in ŉ veld digby die Bethal-dam op die dorp gekry. Maroela Media verneem hul liggame was in die kattebak van die voertuig. Die polisie het dit nie bevestig nie. Beukes was jare lank die leraar van die Hervormde Kerk op die dorp. Ibel Beukes is ‘n afgetrede onderwyseres. Brig. Leonard Hlathi, polisiewoordvoerder in Mpumalanga, het gesê die egpaar het gister (Woensdag) by hul huis vertrek om hul huiswerker in Emzinoni, ŉ nedersetting buite Bethal, te gaan aflaai, maar het nooit weer teruggekeer huis toe nie. ŉ Verbygaande motorfietsryer het die voertuig laatmiddag in die veld opgemerk en alarm gemaak. Volgens Hlathi het die egpaar ernstige, sigbare beserings aan hul liggame gehad. Paramedici is dadelik ontbied, maar hulle is op die toneel dood verklaar. “Die polisie het ŉ moorddossier aangelê en ŉ reusesoektog na die verdagte/s van stapel gestuur.” In dié stadium is die motief vir die moorde nog duister. Die polisie het ook by die gemeenskap gepleit om met enige inligting vorendag te kom. Ibel Beukes se suster het mense op Facebook vir hul ondersteuning ná die moorde bedank. “Baie dankie vir al die boodskappe van meegevoel en ondersteuning vir die ongelooflike hartseer en onnodige moord op my suster Ibel en swaer Hannes…,” het Terna Victor Hattingh Donderdag geskryf. Op sy beurt het die provinsiale polisiehoof die “wrede en hartelose” moorde ten sterkste veroordeel. “Dit is werklik ontmoedigend om sake te hanteer waar sekere individue kwesbare en weerlose burgers onmenslik aanval,” het lt.genl. Mondli Zuma gesê. “Ons het ŉ span speurders aangestel om die moordsake op te los en ek is vol vertroue dat diegene verantwoordelik binnekort agter tralies gaan wees. “Ek wil ook my diepe medelye met die familie en vriende van die slagoffers betuig,” het Zuma gesê. Enigiemand met inligting oor die moorde word gevra om ao. Nico Veldman by 079 396 3652 te bel. Wenke kan ook by die polisie se Stop Misdaad-nommer by 08600 10111 aangemeld word.